CELEX: 32022D0900
Language: lv
Date: 2022-06-08 00:00:00
Title: Komisijas Īstenošanas lēmums (ES) 2022/900 (2022. gada 8. jūnijs), ar ko Īstenošanas lēmumu (ES) 2015/2039 groza attiecībā uz centrālajiem darījumu partneriem piemērojamā Dienvidāfrikas tiesiskā regulējuma attīstību (Dokuments attiecas uz EEZ)

9.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 156/57
               
            
         KOMISIJAS ĪSTENOŠANAS LĒMUMS (ES) 2022/900
         (2022. gada 8. jūnijs),
         ar ko Īstenošanas lēmumu (ES) 2015/2039 groza attiecībā uz centrālajiem darījumu partneriem piemērojamā Dienvidāfrikas tiesiskā regulējuma attīstību
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem (1) un jo īpaši tās 25. panta 6. punktu,
         tā kā:
         
                     (1)
                  
                  
                     Komisijas Īstenošanas lēmumā (ES) 2015/2039 (2), kas tika pieņemts 2015. gada 13. novembrī, tika nolemts, ka Regulas (ES) Nr. 648/2012 25. panta mērķiem Dienvidāfrikas juridiskie un uzraudzības noteikumi, ko piemēro licencētām tīrvērtes iestādēm, kas ir saņēmušas atļauju Dienvidāfrikā, un ko veido Finanšu tirgu likums (2012. gada Likums Nr. 19) (“FMA”), ir jāuzskata par līdzvērtīgiem Regulā (ES) Nr. 648/2012 noteiktajām prasībām.
                  
               
                     (2)
                  
                  
                     Tomēr kopš 2015. gada 13. novembra Dienvidāfrikas tiesiskais regulējums centrālajiem darījumu partneriem (“CCP”) ir attīstījies, stājoties spēkā Finanšu nozares regulēšanas likumam (2017. gada Likums Nr. 9) (3) (“FSRA”), ar kuru tika grozīts FMA, un izsludinot 2018. gada FMA noteikumus (4). Tādēļ ir jānovērtē minētā grozītā Dienvidāfrikas tiesiskā regulējuma līdzvērtība.
                  
               
                     (3)
                  
                  
                     Grozītā Dienvidāfrikas tiesiskā regulējuma līdzvērtības novērtējums būtu jābalsta ne tikai abstrakti uz salīdzinošu analīzi par juridiski saistošajām prasībām, ko piemēro CCP, kuri ir licencēti Dienvidāfrikā, bet arī uz minēto prasību ietekmes novērtējumu. Minētajā novērtējumā būtu jāpārbauda minēto prasību piemērotība, lai mazinātu riskus, kuriem var būt pakļauti Savienībā iedibināti tīrvērtes dalībnieki un tirdzniecības vietas, ņemot vērā to finanšu tirgu lielumu, kuros darbojas CCP, kas ir licencēti Dienvidāfrikā. Attiecībā uz CCP, kas darbojas lielākos finanšu tirgos, kuriem objektīvi piemītošais riska līmenis ir augstāks, ir nepieciešamas stingrākas riska mazināšanas prasības nekā attiecībā uz CCP, kas darbojas mazākos finanšu tirgos.
                  
               
                     (4)
                  
                  
                     Regulas (ES) Nr. 648/2012 25. panta 6. punkta a), b) un c) apakšpunktā uzskaitīti trīs nosacījumi, kas jāizpilda, lai noteiktu, ka trešās valsts tiesiskā un uzraudzības sistēma attiecībā uz šajā trešā valstī atļauju saņēmušiem CCP ir līdzvērtīga minētajā regulā noteiktajai sistēmai.
                  
               
                     (5)
                  
                  
                     Saskaņā ar Regulas (ES) Nr. 648/2012 25. panta 6. punkta a) apakšpunktu trešā valstī atļauju saņēmušiem CCP ir jāizpilda juridiski saistošas prasības, kuras ir līdzvērtīgas minētās regulas IV sadaļā noteiktajām prasībām.
                  
               
                     (6)
                  
                  
                     Īstenošanas lēmumā (ES) 2015/2039 juridiski saistošās prasības attiecībā uz Dienvidāfrikā atļauju saņēmušiem CCP tika uzskatītas par līdzvērtīgām Regulas (ES) Nr. 648/2012 IV sadaļā noteiktajām prasībām. Grozītajā Dienvidāfrikas tiesiskajā regulējumā attiecībā uz Dienvidāfrikā atļauju saņēmušiem CCP ir saglabāts novērtējums par licencētu tīrvērtes iestāžu un licencētu CCP atbilstību finanšu tirgus infrastruktūras principiem (“PFMI”), ko 2012. gada aprīlī izdeva Maksājumu un tirgus infrastruktūras komiteja un Starptautiskā Vērtspapīru komisiju organizācija (“IOSCO”) (5).
                  
               
                     (7)
                  
                  
                     Juridiski saistošās prasības attiecībā uz Dienvidāfrikā atļauju saņēmušiem CCP un tīrvērtes iestādēm pašlaik veido FMA, kas grozīts ar FSRA, un 2018. gada Finanšu tirgu likuma noteikumi. Šo tiesisko regulējumu papildina Finanšu nozares rīcības iestādes (“FSCA”) izdotais rīcības standartu kopums. Grozītajā FMA un 2018. gada Finanšu tirgu likuma noteikumos ir paredzēti papildu pienākumi un prasības, kas jāizpilda Dienvidāfrikā atļauju saņēmušām tīrvērtes iestādēm un CCP. Turklāt saskaņā ar grozīto FMA“Pakalpojumu reģistratora” funkcijas pārņem Prudenciālās uzraudzības iestāde (“PA”) un FSCA un kopīgi piešķir atļauju darboties Dienvidāfrikā kā licencētai neatkarīgai tīrvērtes iestādei vai licencētam CCP ar nosacījumu, ka pieteikuma iesniedzējs atbilst šīm prasībām un palīdz sasniegt FMA noteiktos mērķus, tajā skaitā sistēmiskā riska mazināšanu.
                  
               
                     (8)
                  
                  
                     To atvasināto instrumentu darījumu kopējā vērtība, kuriem tīrvērte veikta Dienvidāfrikā, joprojām ir mazāka par 1 % no to atvasināto instrumentu darījumu kopējās vērtības, kuriem tīrvērte veikta Savienībā. Tādējādi dalība Dienvidāfrikas licencētās tīrvērtes iestādēs vai CCP Savienībā iedibinātiem tīrvērtes dalībniekiem un tirdzniecības vietām rada ievērojami mazākus riskus nekā to dalība Savienībā atļauju saņēmušos CCP.
                  
               
                     (9)
                  
                  
                     Komisija secina, ka Dienvidāfrikas juridiskie un uzraudzības noteikumi nodrošina to, ka kopīgi no PA un FSCA atļauju saņēmušie CCP izpilda juridiski saistošās prasības, kas ir līdzvērtīgas Regulas (ES) Nr. 648/2012 IV sadaļā noteiktajām prasībām.
                  
               
                     (10)
                  
                  
                     Regulas (ES) Nr. 648/2012 25. panta 6. punkta b) apakšpunktā noteikts, ka tiesiskā un uzraudzības sistēma attiecībā uz trešā valstī atļauju saņēmušiem CCP nodrošina, ka CCP pastāvīgi tiek piemērota efektīva uzraudzība un prasību izpilde. Pielāgotais tiesiskais regulējums attiecībā uz CCP un tīrvērtes iestādēm Dienvidāfrikā piešķir PA un FSCA visaptverošas pilnvaras pārraudzīt, uzraudzīt un izmeklēt tīrvērtes iestādes un CCP, kas saņēmuši atļauju darboties Dienvidāfrikā. PA un FSCA katru gadu novērtē, vai licencētās tīrvērtes iestādes un licencētie CCP atbilst FMA un to iekšējiem noteikumiem un procedūrām. PA un FSCA ir pilnvaras atsaukt vai apturēt licencētas neatkarīgas tīrvērtes iestādes vai licencēta CCP atļauju, ja tie neievēro FMA vai 2018. gada FMA noteikumus, vai pakārtotos tiesību aktus, piemēram, rīcības standartos iekļautās prasības. PA un FSCA ir arī pilnvarotas pieprasīt informāciju vai dokumentus no licencētām tīrvērtes iestādēm un licencētiem CCP un veikt pārbaudes uz vietas. Uzraudzības iestādes īsteno arī CCP gada uzraudzības programmu, kas ietver riska pārskatīšanu, analīzi un novērtējumu. PA uzrauga un novērtē CCP kapitāla pietiekamību un kapitāla pārvaldības praksi.
                  
               
                     (11)
                  
                  
                     Komisija secina, ka tiesiskā un uzraudzības sistēma attiecībā uz CCP, kas saņēmuši atļauju no PA un FSCA, nodrošina, ka pastāvīgi tiek piemērota efektīva uzraudzība un prasību izpilde.
                  
               
                     (12)
                  
                  
                     Saskaņā ar Regulas (ES) Nr. 648/2012 25. panta 6. punkta c) apakšpunktu trešās valsts tiesiskajam regulējumam jāparedz efektīva līdzvērtīga sistēma tādu CCP atzīšanai, kas saņēmuši atļauju saskaņā ar trešo valstu tiesisko regulējumu (“trešo valstu CCP”).
                  
               
                     (13)
                  
                  
                     Grozītajā FMA ir izklāstīti nosacījumi ārvalstu jurisdikciju līdzvērtības atzīšanai. FSCA kopā ar Dienvidāfrikas Rezervju banku un PA var noteikt, ka konkrētas ārvalsts tiesiskais regulējums ir līdzvērtīgs Dienvidāfrikas finanšu nozares tiesiskajam regulējumam.
                  
               
                     (14)
                  
                  
                     Komisija secina, ka Dienvidāfrikas tiesiskais regulējums paredz efektīvu līdzvērtīgu sistēmu trešo valstu CCP atzīšanai.
                  
               
                     (15)
                  
                  
                     Tāpēc Komisija uzskata, ka Dienvidāfrikas tiesiskā un uzraudzības sistēma, ko piemēro CCP, atbilst Regulas (ES) Nr. 648/2012 25. panta 6. punkta nosacījumiem. Līdz ar to minētā tiesiskā un uzraudzības sistēma būtu jāuzskata par līdzvērtīgu minētajā regulā noteiktajām prasībām.
                  
               
                     (16)
                  
                  
                     Tāpēc Īstenošanas lēmums (ES) 2015/2039 būtu attiecīgi jāgroza.
                  
               
                     (17)
                  
                  
                     Lai nodrošinātu, ka Eiropas Vērtspapīru un tirgu iestāde nekavējoties veic Dienvidāfrikā iedibināto CCP iedalīšanu līmeņos un atzīšanu, šim lēmumam būtu jāstājas spēkā steidzamības kārtā.
                  
               
                     (18)
                  
                  
                     Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma (ES) 2015/2039 1. pantu aizstāj ar šādu:
            
               
                  “1. pants
                  Regulas (ES) Nr. 648/2012 25. panta 6. punkta mērķiem Dienvidāfrikas juridiskie un uzraudzības noteikumi, ko piemēro licencētām tīrvērtes iestādēm, kas ir saņēmušas atļauju Dienvidāfrikā, un ko veido Finanšu tirgu likums, 2012. gada Likums Nr. 19 un Finanšu tirgu likuma noteikumi, tiek uzskatīti par līdzvērtīgiem Regulā (ES) Nr. 648/2012 noteiktajām prasībām.”
               
            
         
         
            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2022. gada 8. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 201, 27.7.2012., 1. lpp.
         
         
            (2)  Komisijas Īstenošanas lēmums (ES) 2015/2039 (2015. gada 13. novembris) par Dienvidāfrikas reglamentējošo noteikumu līdzvērtību attiecībā uz tām prasībām centrālajiem darījumu partneriem, kas paredzētas Eiropas Parlamenta un Padomes Regulā (ES) Nr. 648/2012 par ārpusbiržas atvasinātajiem instrumentiem, centrālajiem darījumu starpniekiem un darījumu reģistriem (OV L 298, 14.11.2015., 29. lpp.).
         
            (3)  Dienvidāfrikas Republikas 2017. gada Likums Nr. 9: Finanšu nozares regulēšanas likums, 2017. gads.
         
            (4)  Dienvidāfrikas Valsts kase, NO.R. 98 Finanšu tirgu likums, 2012. gads: Noteikumi.
         
            (5)  Maksājumu un norēķinu sistēmu komiteja / Starptautiskās Vērtspapīru komisiju organizācijas Tehniskā komiteja, Finanšu tirgus infrastruktūras principi, 2012. gada aprīlis, CPMI dokumenti Nr. 101, Finanšu tirgus infrastruktūras principi (bis.org).